ทองร่วง1,000บาทใกล้ถึงเวลาเก็บ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

วันเดียวเปลี่ยน5รอบ/วันนี้ราคาน้ำมันลด50สต./ลิตร หุ้นร่วงทั่วโลก
โพสต์ทูเดย์ — ราคาทองคำผันผวนหนัก วันที่ 21 พ.ค. เปลี่ยน 5 ครั้ง 5 วันร่วง 1,000 บาท กุนซือชวนซื้อ มองแค่ปรับฐานเดี๋ยวก็ขึ้น วันที่ 22 พ.ค. ราคาน้ำมันลง 50 สตางค์ ดาวโจนส์ทรุดลากตลาดหุ้นเอเชียร่วงระนาว
วันที่ 21 พ.ค. 2553 ที่ผ่านมา ราคาสินค้าโภคภัณฑ์และราคาหุ้นทั่วโลกดิ่งลงรุนแรง หลังจากดาวโจนส์ทรุดหนักสุดในรอบกว่า 1 ปี ร่วงลง 376.36 จุด หรือ 3.60% ปิดที่ 10,068.01 จุด และราคาน้ำมันโลกลดลง 1.86 เหรียญสหรัฐ หรือ 2.66% มาปิดที่ระดับ 68.01 เหรียญสหรัฐ/บาร์เรล ส่งผลให้ราคาทองคำในประเทศปรับราคาถึง 5 รอบภายในหนึ่งวัน และสุดท้ายทองคำแท่งรับซื้อที่ 1.8 หมื่นบาท ส่วนราคาขายอยู่ที่ 1.81 หมื่นบาทต่อน้ำหนักทองคำ 1 บาท 
ทั้งนี้ ในสัปดาห์นี้ราคาทองคำในประเทศปรับตัวลงแรงถึง 1,000 บาทต่อน้ำหนักทองคำ 1 บาท เมื่อเปรียบเทียบกับราคา 1.9 หมื่นบาท เมื่อวันที่ 17 พ.ค.ที่ผ่านมา มาอยู่ที่ระดับ 1.8 หมื่นบาท ในวันที่ 21 พ.ค. 2553
นพ.กฤชรัตน์ หิรัณยศิริ กรรมการผู้จัดการ บริษัท เอ็มทีเอส โกลด์ ฟิวเจอร์ส และในฐานะรองเลขาธิการสมาคมค้าทองคำ กล่าวว่า ราคาทองคำที่ปรับตัวลดลงในขณะนี้ถือว่าเป็นจังหวะให้ผู้ลงทุนเข้าไปซื้อเก็บไว้ได้ เพราะเชื่อว่าราคาทองคำเป็นการปรับฐานในระยะสั้นในอีก 78 วันข้างหน้านี้เท่านั้น เพราะราคาลงใกล้ระดับแนวรับของทองคำแล้ว
สาเหตุของการปรับลดราคาทองคำครั้งนี้เป็นผลมาจากนักลงทุนจำเป็นต้องขายเงินลงทุนในทองคำ เพื่อนำเงินไปชดเชยกับภาวะขาดทุนจากเงินลงทุนในหุ้นซึ่งถูกเรียกให้วางเงินหลักประกันเพิ่ม หลังจากดัชนีดาวโจนส์ปรับตัวลดลงแรงติดต่อกันหลายวันเพราะความไม่มั่นใจในค่าเงินยูโร
นอกจากนี้ ราคาทองคำได้ปรับตัวเพิ่มขึ้นจำนวนมากในระยะที่ผ่านมาทำให้ราคาเข้าสู่การปรับฐาน ทั้งสองปัจจัยได้ฉุดให้ราคาทองคำปรับตัวลดลง 
ด้านราคาน้ำมันขายปลีกในประเทศ บริษัท ปตท. (PTT) และบริษัท บางจากปิโตรเลียม (BCP) ประกาศปรับลดราคาน้ำมันทุกชนิดลงอีกลิตรละ 50 สตางค์ ยกเว้น E85 โดยมีผลตั้งแต่เวลา 05.00 น. ของวันที่ 22 พ.ค. เป็นต้นไป ซึ่งเป็นการปรับตัวลงเป็นครั้งที่ 2 ในรอบสัปดาห์ จากก่อนหน้านี้ลดลงลิตรละ 0.40 บาท 
สำหรับราคาขายปลีกในวันที่ 22 พ.ค. เบนซิน 91 ลิตรละ 35.54 บาท แก๊สโซฮอล์ 91 ลิตรละ 30.24 บาท แก๊สโซฮอล์ 95 ลิตรละ 31.74 บาท น้ำมันดีเซล ลิตรละ 28.59 บาท B5 ลิตรละ 27.39 บาท 
นายวิทยา หวังจิตรารักษ์ ผู้ช่วยกรรมการผู้จัดการใหญ่การตลาดขายปลีก หน่วยธุรกิจน้ำมัน บริษัท ปตท. กล่าวว่า ราคาน้ำมันในตลาดโลกยังคงปรับตัวลดลงอย่างต่อเนื่องจากความกังวลหลายด้าน ทั้งปริมาณน้ำมันดิบคงคลังของสหรัฐที่อยู่ในระดับสูง รวมถึงวิกฤตหนี้สาธารณะของประเทศในสหภาพยุโรปที่จะส่งผลลบต่อการฟื้นตัวของเศรษฐกิจและความต้องการใช้น้ำมันของโลก 
นอกจากนี้ จำนวนผู้ขอรับสิทธิประโยชน์จากการว่างงานในสหรัฐ ได้กลับมาเพิ่มขึ้นอีก 2.5 หมื่นคน สวนทางกับการคาดหมายว่าจะมีจำนวนลดลง ส่งผลให้ดัชนีอุตสาหกรรมดาวโจนส์และราคาน้ำมันปรับลดลง 
นายวิทยา กล่าวต่อไปว่า ราคาน้ำมันยังคงผันผวน โดยทิศทางค่าเงินยูโรและความชัดเจนของแผนการให้ความช่วยเหลือประเทศในกลุ่มสหภาพยุโรปยังคงเป็นปัจจัยสำคัญ และถึงแม้ว่าราคาน้ำมันในประเทศจะเริ่มมีราคาลดลง แต่ก็ขอให้ผู้บริโภคยังคงวางแผนการใช้พลังงานอย่างประหยัดอยู่เสมอ เพื่อลดภาระการนำเข้าของประเทศ
วันที่ 21 พ.ค ที่ผ่านมา ตลาดหุ้นไทยปิดซื้อขายต่อเป็นวันที่สอง ขณะที่ตลาดหุ้นเอเชียเกือบทั้งหมดปรับตัวลงแรงตามดัชนีดาวโจนส์ ยกเว้นตลาดหุ้นจีนบวกขึ้น 1.08% ส่วนตลาดหุ้นไต้หวันร่วง 2.51% ญี่ปุ่นดิ่ง 2.45% อินโดนีเซียลบ 2.64% และสิงคโปร์ลดลง 2.07%